SET เช้าพุ่ง 13 จุด นลท.เก็งกำไรหุ้นแบงก์ หลัง “เฟด” แย้มปีหน้าขึ้นดบ. 3 ครั้ง
SET เช้าพุ่ง 13 จุด นลท.เข้าเก็งกำไรหุ้นแบงก์ หลัง “เฟด” ส่งสัญญาณชัดเจนเกี่ยวกับการปรับขึ้นอัตราดอกเบี้ยนโยบายในปีหน้าจะมี 3 ครั้ง ซึ่งจะทำให้อัตราดอกเบี้ยโลกเป็นขาขึ้นในปีหน้า
16 ธ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 12:16 น. อยู่ที่ 1,636.56 จุด เพิ่มขึ้น 12.90 จุด หรือ 0.79% สูงสุดที่ 1,637.11 จุด ต่ำสุดที่ 1,624.31 จุด มูลค่าการซื้อขาย 42.66 หมื่นล้านบาท
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดต่างประเทศ ตอบรับผลประชุมธนาคารกลางสหรัฐฯ (เฟด) ที่ออกมาตามตลาดคาดไว้ และเฟดก็ได้มีการส่งสัญญาณชัดเจนเกี่ยวกับการปรับขึ้นอัตราดอกเบี้ยนโยบายในปีหน้าจะมี 3 ครั้ง ส่งผลให้มีแรงซื้อเก็งกำไรเข้ามาที่หุ้นในกลุ่มแบงก์ ซึ่งทำให้อัตราดอกเบี้ยโลกเป็นขาขึ้นในปีหน้า
อย่างไรก็ดีให้จับตาการประชุมธนาคารกลางอังกฤษ (BoE) ต่อว่าจะมีการปรับขึ้นอัตราดอกเบี้ยนโยบายหรือไม่ เนื่องจากตลาดฯคาดว่าจะมีการปรับขึ้นอัตราดอกเบี้ยนโยบาย 0.15%
ทั้งนี้พร้อมให้แนวรับ 1,625 จุด ส่วนแนวต้าน 1,637 จุด